钦定古今图书集成/明伦汇编/官常典/第414卷 > 吴昊
## 钦定古今图书集成/明伦汇编/官常典/第414卷 > 吴昊

按《明外史》本传：“昊字仁甫，临川人。用世业补天文生，
童轩初领监事，器昊荐，为正五品保章正。弘治初，累
迁监正。昊言：选择时日，当用《大统历》及洪武年所定
历书，他杂书宜毁，观象台浑仪、简仪宜修改，天文书
籍当考订是正。回回天文生、阴阳人等多怠玩，请令
日画卯酉簿，简立班长，稽术业精疏，量劳逸差其斗
食，且复其身。”诏悉从之。四年，京城火，逾旬不息，昊据
占书言：“此名滥火”，乃政事不修之证，又以示时俗虚
伪侈靡之戒，请帝勤加修省。八年八月，奏月食不验。
昊谓：据《回回历》则不当食，《大统历》则当食，臣监但守
《大统法》，以是致误。乃夺俸。九年，秩满，进太常少卿。昊
请访取精通天官、历法、阴阳地理之“人，及壬遁、蓍龟
演、禽占，课诸数学，有明验者，以礼资遣。”又言：“高皇帝
特选世业子孙习文艺者，送监肄业。至天顺初，天文
阴阳生奏此医士医生得应科举四十馀年，科不乏
人。后为给事中赵竑奏罢官生，子弟由之沮抑。近科
臣叶绅奏，欲如童轩例，择文臣中学术通明者改官，
专掌其事。今以读书为他业而锢之，何其与择人之
意违也。乞如故事，仍令《科举便议》。”格不行。武宗初立，
自五月至八月，恒雨为灾。昊言：“此上慢下暴，号令无
时，翫狎不恭。又天子居丧不哀，弋猎无度，奢侈繁兴，
百姓愁苦之应。”帝不省。正德初，进为卿。四年卒。昊居
官尽职，每因乾象示变，进直言，指切时政，觊有所感
悟。以故缙绅间多重之。